b'\n_START_ARTICLE_\nIvan Savin\n_START_PARAGRAPH_\nIvan Savin (ven. \xd0\x98\xd0\xb2\xd0\xb0\xcc\x81\xd0\xbd \xd0\xa1\xd0\xb0\xcc\x81\xd0\xb2\xd0\xb8\xd0\xbd, oikealta nimelt\xc3\xa4\xc3\xa4n Ivan Ivanovit\xc5\xa1 Savolain (Savolainen), \xd0\x98\xd0\xb2\xd0\xb0\xd0\xbd \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\xa1\xd0\xb0\xd0\xb2\xd0\xbe\xd0\xbb\xd0\xb0\xd0\xb8\xd0\xbd (\xd0\xa1\xd0\xb0\xd0\xb2\xd0\xbe\xd0\xbb\xd0\xb0\xd0\xb9\xd0\xbd\xd0\xb5\xd0\xbd); 10. syyskuuta 1899 Odessa \xe2\x80\x93 12. hein\xc3\xa4kuuta 1927 Helsinki) oli ven\xc3\xa4l\xc3\xa4inen kirjailija ja journalisti._NEWLINE_Savinin isois\xc3\xa4 oli suomalainen merimies, joka nai Odessassa paikallisen kreikkalaisnaisen. H\xc3\xa4nen is\xc3\xa4ns\xc3\xa4 oli notaari ja \xc3\xa4itins\xc3\xa4 moldovalainen. Lapsuutensa Savin vietti Poltavan kuvernementin Zenkovissa. Lukion j\xc3\xa4lkeen h\xc3\xa4n osallistui valkoisten puolella Ven\xc3\xa4j\xc3\xa4n sis\xc3\xa4llissotaan. J\xc3\xa4\xc3\xa4ty\xc3\xa4\xc3\xa4n punaisten vangiksi Savin onnistui pakenemaan Pietariin, josta h\xc3\xa4n p\xc3\xa4\xc3\xa4si suomalaisten sukujuuriensa ansiosta muuttamaan is\xc3\xa4ns\xc3\xa4 kanssa Suomeen._NEWLINE_Savin kirjoitti runoja, proosaa ja artikkeleita, joita julkaistiin ven\xc3\xa4l\xc3\xa4isess\xc3\xa4 emigranttilehdist\xc3\xb6ss\xc3\xa4. Lahjakas, tyylilt\xc3\xa4\xc3\xa4n romanttinen kirjoittaja sai tunnustusta, ja aiheidensa perusteella h\xc3\xa4nt\xc3\xa4 kutsuttiin \xe2\x80\x9dvalkoisen unelman runoilijaksi\xe2\x80\x9d. Savinin ainoa elinaikana ilmestynyt runokoelma Ladonka painettiin Belgradissa vuonna 1926. Kirjailija kuoli ep\xc3\xa4onnistuneeseen umpisuolenleikkaukseen.'